Komorų ir Lietuvos santykiai

Komorų ir Lietuvos santykiai – dvišaliai tarptautiniai santykiai tarp Komorų ir Lietuvos.

Diplomatiniai santykiai užmegzti 2013 m. rugsėjo 26 d.

Abi šalys yra Jungtinių Tautų narės. 2023 m. pradžioje Lietuvoje nuolat gyvenančių Komorų piliečių nebuvo, nors 2022 m. Šengeno vizos išduotos dviems piliečiams.

Tarp dviejų šalių akredituotų ambasadorių ar konsulų nėra, vyrauja daugiašalis bendradarbiavimas. Lietuva yra akreditavusi savo ambasadorių Arabų Šalių Lygai, kurios narys yra Komorai.

Santykių istorija 

2012 m. vasario pabaigoje Lietuvoje viešėjo ir Vilniaus šv. Kotrynos bažnyčioje bei Kauno valstybinėje filharmonijoje koncertavo Komoruose žymi atlikėja Nawal. Ši atlikėja yra surengusi koncertą Lietuvoje.

Lietuvos užsienio reikalų ministerija su Komorais užmegzti diplomatinius santykius nusprendė 2013 m. rugpjūtį. Vienas iš motyvų – Lietuvos pirmininkavimas ES Tarybai 2013 metų antrąjį pusmetį ir Vystomojo bendradarbiavimo svarba.

Santykiai užmegzti 2013 m. rugsėjo 26 dieną Jungtinių Tautų Generalinės Asamblėjos paraštėse Niujorke (JAV). Tų pačių metų spalio mėnesį įvyko Lietuvos inicijuotas dvišalis viceministrų susitikimas, kuriame Lietuvos viceministras Andrius Krivas pristatė Lietuvos kandidatūrą ir tarėsi dėl paramos rinkimuose į nenuolatines Jungtinių Tautų Saugumo Tarybos nares 2014–2015 metų kadencijai.

2014 m. birželio 10-11 d. Atėnuose (Graikija) vykusiame ES ir Arabų Lygos susitikime dalyvavo Lietuvos užsienio reikalų ministras Linas Linkevičius, renginio paraštėse susitikdamas su Komorų užsienio reikalų ministru.

Ekonominiai santykiai 
2017 m. duomenimis, prekybos apyvarta tarp Lietuvos ir Komorų siekė 0,2 tūkst. eurų, o į Komorus eksportuojamų produktų nebuvo.

Pasiuntinių ir ambasadorių sąrašas 
2023 m. duomenimis, nei Lietuva, nei Komorų Sąjunga nėra viena kitai akreditavusios savo ambasadorių.

Šaltiniai

Nuorodos 
 Komorai | Dvišalis bendradarbiavimas | Lietuva regione ir pasaulyje | Užsienio politika | Lietuvos Respublikos užsienio reikalų ministerija (urm.lt) 

Lietuvos diplomatiniai santykiai
Komorai